b'\n_START_ARTICLE_\nVulkanski asteroid\n_START_PARAGRAPH_\nVulkanski asteoridi ali Vulkanoidi so \xc4\x8dlani domnevne skupine asteroidov, ki bi kro\xc5\xbeili po stabilnem tiru na razdalji od 0,08 do 0,21 a.e. od Sonca (to je znotraj Merkurjevega tira)._NEWLINE_Ime imajo po domnevnem planetu Vulkanu, ki so ga neuspe\xc5\xa1no iskali astronomi 19. stoletja, da bi pojasnili nenavadno sukanje Merkurjevega prison\xc4\x8dja. To obliko precesije je pozneje pojasnila Einsteinova splo\xc5\xa1na teorija relativnosti tako, da ni bilo ve\xc4\x8d potrebe po prisotnosti neznanega planeta. Teorijo o obstoju Vulkanoidov je razvil Charles Dillon Perrine.\n_START_SECTION_\nOdkrivanje\n_START_PARAGRAPH_\nDoslej niso odkrili \xc5\xa1e nobenega Vulkanoida, \xc4\x8deprav so jih posku\xc5\xa1ali najti. V iskanje se je vklju\xc4\x8dila tudi NASA z uporabo letal F-18 in podorbitalnih raket tipa Black Brant. Uporabili so tudi vesoljski observatorij SOHO, ki bi moral opaziti tak\xc5\xa1na telesa blizu Sonca (zaznal pa je na stotine manj\xc5\xa1ih kometov). Opazovanje Vulkanoidov z zemeljskega povr\xc5\xa1ja je zelo te\xc5\xbeko zaradi bli\xc5\xbeine Sonca. Opazovati bi jih morali samo ob vzhodu ali zahodu Sonca. Dodatna mo\xc5\xbenost je opazovanje ob popolnem Son\xc4\x8devem mrku. Veliko si obetajo tudi od sonde Messenger, ki je pri\xc5\xa1la v Merkurjev tir leta 2011.\n_START_SECTION_\nZna\xc4\x8dilnosti\n_START_PARAGRAPH_\n\xc4\x8ce bi Vulkanoidi obstajali, bi to bili poseben tip Apohelskih asteroidov. Po rezultatih dosedanjih opazovanj bi lahko bili samo manj\xc5\xa1i od 50 km v premeru. Od asteroidov z veliko izsrednostjo nekateri sekajo tudi Merkurjev tir (zgled: asteroid 1566 Ikar)'